text: Ejendomsmægler: Vi har fået de største tæsk
  22 juli 2016 kl. 17.12
  I Fredericia kan de mærke, at boligsalget er faldet. Manglende udstykninger og forventninger til salgspris er en del af forklaringen, mener ejendomsmægler.
  Nye tal viser, at boligsalget i Syd- og Sønderjylland er faldet sammenlignet med sidste år. Især Fredericia er ramt.
  - Fredericia har fået de største tæsk. De omkringliggende byer - blandt andet sådan en by som Vejle - har klaret sig bedre. Der har der jo været fremgang i antallet af handler det første halvår, siger Johs Andersen fra EDC Domus, som blandt andet har ejendomsmæglere i Vejle, Kolding, Fredericia og Børkop.
  Noget af forklaringerne er ifølge Johs Andersen blandt andet antallet af udstykningerne og de høje forventninger til boligpriserne hos sælgere.
  - Fredericia mangler nogle af de store udstykninger. De er selvfølgelig gået i gang, så det er jo nok et spørgsmål om tid, inden de også har et stort udvalg af attraktive grunde.
  